Дудзічы становяцца вядомым у мясцовым краі цэнтрам рамёстваў, гандлю і кірмашоў. Развіццю маёнтка садзейнічаў таксама прывілей на таргі па панядзелках і на тры кірмашы на год, які дараваў яшчэ ў 1766 г. кароль Станіслаў Панятоўскі. Насуперак каралеўскаму прывілею кірмашы праводзіліся кожны месяц у маладзік. Гандлявалі тут не традыцыйна хлебам і жывёлай, а больш за ўсё рознымі сельскагаспадарчымі прадуктамі, вырабамі рамёстваў і мясцовых промыслаў. На рацэ Пціч працаваў вялікі млын з жорнамі на муку і крупу.